A BIZOTTSÁG (EU) 2022/751 VÉGREHAJTÁSI RENDELETE

(2022. május 16.)

a klórpikrin hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésére,

mivel:

(1) 2014. december 21-én a European Chloropicrin Group (ECG) az 1107/2009/EK rendelet 7. cikkének (1) bekezdése alapján kérelmet nyújtott be az Egyesült Királysághoz (a továbbiakban: jelentéstevő tagállam) a klórpikrin hatóanyag jóváhagyása iránt.

(2) Az 1107/2009/EK rendelet 9. cikke (3) bekezdésének megfelelően a jelentéstevő tagállam 2014. június 18-án értesítette a kérelmezőt, a többi tagállamot, a Bizottságot és az Európai Élelmiszerbiztonsági Hatóságot (a továbbiakban: Hatóság) a kérelem elfogadhatóságáról.

(3) Az 1107/2009/EK rendelet 11. cikke (2) és (3) bekezdése alapján – a kérelmező által javasolt felhasználásra vonatkozóan – értékelték a hatóanyag emberi egészségre és környezetre gyakorolt hatásait. A jelentéstevő tagállam 2017. december 12-én a Bizottság és a Hatóság elé terjesztette az értékelő jelentés tervezetét.

(4) A Hatóság a szóban forgó rendelet 12. cikke (1) bekezdésének megfelelően továbbította a jelentéstevő tagállamtól kapott értékelőjelentés-tervezetet a kérelmezőnek és a többi tagállamnak, és nyilvános konzultációt szervezett arról.

(5) Az 1107/2009/EK rendelet 12. cikkének (3) bekezdése értelmében a Hatóság felkérte a kérelmezőt, hogy nyújtson be kiegészítő információkat a tagállamoknak, a Bizottságnak és a Hatóságnak.

(6) A szakértői értékelési folyamat során, miután az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát, 2019 júniusában Olaszország vette át a felelősséget jelentéstevő tagállamként e hatóanyag tekintetében.

(7) A jelentéstevő tagállam a kiegészítő adatokról készített értékelést aktualizált értékelőjelentés-tervezet formájában benyújtotta a Hatóságnak.

(8) A tagállamok és a Hatóság megvizsgálták az értékelő jelentés tervezetét. A Hatóság 2020. január 30-án tájékoztatta a Bizottságot a klórpikrin hatóanyag kockázatértékelése során tett következtetéséről (2).

(9) Következtetésében a Hatóság jelezte, hogy a rendelkezésre álló információk alapján nem tudja véglegesíteni a fogyasztókra, a kezelőkre, a dolgozókra, a közelben tartózkodókra és a lakosokra vonatkozó kockázatértékelést, és potenciális aggályokat fogalmazott meg a felszín alatti vizek, a talajban élő makroorganizmusok és mikroorganizmusok, valamint a talajban élő nem célzott ízeltlábúak tekintetében.

(10) Ezenkívül nem lehetett véglegesíteni a vízi szervezetekre, a méhekre, a leveleken élő, nem célzott ízeltlábúakra, a földigilisztákra és a nem célzott szárazföldi növényekre vonatkozó kockázatértékelést.

(11) A Bizottság felkérte a kérelmezőt, hogy nyújtsa be észrevételeit a Hatóság következtetéséről, és – az 1107/2009/EK rendelet 13. cikke (1) bekezdésének megfelelően – a felülvizsgálati jelentés tervezetéről. A kérelmező benyújtotta észrevételeit, és azokat a Bizottság alaposan megvizsgálta.

(12) A Bizottság 2021. október 22-én benyújtotta a klórpikrin hatóanyagra vonatkozó vizsgálati jelentését és az anyag jóváhagyásának megtagadásáról szóló jelen rendelet tervezetét a Növények, Állatok, Élelmiszerek és Takarmányok Állandó Bizottságának. A Bizottság megállapította, hogy a Hatóság által azonosított aggályokat nem sikerült eloszlatni, következésképpen nem lehetett azt a következtetést levonni, hogy a jóváhagyási kritériumok teljesülnek.

(13) 2022. január 18-i levelében a kérelmező visszavonta a klórpikrin jóváhagyására irányuló kérelmét. Ezért a klórpikrin jóváhagyása nem indokolt.

(14) Ez a rendelet nem sérti a kérelmező azon jogát, hogy az 1107/2009/EK rendelet 7. cikke szerint újabb kérelmet nyújtson be a klórpikrin jóváhagyására vonatkozóan.

(15) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyásának megtagadása A klórpikrin hatóanyag nem nyer jóváhagyást.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. május 16-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) EFSA Journal 2020;18(3):6028, Conclusion on the peer review of the pesticide risk assessment of the active substance chloropicrin. (A klórpikrin hatóanyagú növényvédő szerek kockázatértékeléséről szóló szakértői értékelésből levont következtetés). doi:10.2903/j.efsa.2020.6028.